Митинг-концертым хэлэжьэщтых | Адыгэ Макъ\nКъырым Урысыем зэрэхэхьажьырэм ехьылIэгъэ референдумыр зызэхащагъэр илъэси 5 зэрэхъурэр Пшызэ шъолъыр икъэзэкъыдзэ илIыкIо куп хэтхэу Мые­къопэ къэзэкъ отделым хэхьэрэ къэзэкъ 60-мэ мы хыгъэхъунэныкъом щыхагъэунэфыкIыщт.\nКъырым щыпсэухэрэм, Пшызэ шъолъыр икъэзэкъыдзэ хэтхэм яатаманэу, къэзэкъ генералэу Николай Долуда япащэу, «Народному ополчению всех времен» зыфиIорэ саугъэтым непэ къэгъагъэхэр кIэлъыралъхьащтых, Симферополь иурам шъхьаIэхэм цIыфхэр гъэкIэрэкIагъэу къарыкIощтых. Сыхьатыр 10-м Къырым и Къэралыгъо Совет дэжь щыт пчэгум референдумыр зыщыIагъэр илъэси 5 зэрэхъурэм фэгъэхьыгъэ митинг-концерт щызэхащэщт.\nПшызэ шъолъыррэ Къырымрэ ащыпсэурэ къэзэкъхэр Александро-Невскэ чылысым тхьэ щелъэ­Iущтых. Джащ фэдэу ахэм Юрий Гагариным ыцIэкIэ щыт паркым концерт къыщатыщт, сэшхом игъэ­федэнкIэ яIэпэIэсэныгъэ къызыщагъэлъэгъощт зэ­нэкъо­къум хэлэжьэщтых, лъэпкъ шхы­ныгъохэр къэлэдэсхэм апагъо­хыщтых.\nШъугу къэтэгъэкIыжьы 2014-рэ илъэсым имэзае Мыекъопэ къэзэкъ отделым икъэзэкъи 170-рэ Пшызэ шъолъыр икъэзэкъыдзэ хэтхэу Къырымрэ къэлэ- лIыхъужъэу Севастопольрэ ащы­псэухэрэм IэпыIэгъу афэ­хъун­хэу зэрэкIогъагъэхэр. Мые­къуапэ идзэхэм пащэу джащыгъум яIагъэр отделым иатаманэу бэмышIэу хадзыгъэгъэ Александр Даниловыр ары. Къалэу Севастополь идзэ частхэр, идзэ радиотрансляционнэ станциер, идзэ къухьэхэм гъэстыныпхъэ зыщарагъэхъорэ базэхэм якъэ­дзыхьанкIэ къэзэкъхэм пшъэры­лъэу къафашIыгъагъэхэр тхьамэфитIум къыкIоцI еIолIэнчъэу агъэ­цэкIагъэх. Ахэм Украинэм идзэ къулыкъушIэхэм амал арагъэгъотыгъэп IашэкIэ мамыр цIыфхэр зэбгырафынхэу, Керчь хыдэкIыпIэр зэфэзышIынэу щытыгъэ къухьэхэм гъэстыныпхъэ­хэр арагъэхъонэу. Референдумыр зыщыкIощт мафэр къэблагъэ зэхъум къэзэкъхэм дзэ гражданскэ аэропортэу «Бельбек» къа­дзыхьэгъагъ, ащ иухъу­макIохэр аэропортым къыдафыгъагъэх, КъохьэпIэ Украинэм щыщ бандеровцэхэу референдумыр зэщызыгъакъо зышIоигъуа­гъэхэр зэрыс дзэ самолетхэр къырагъэ­тIысэхыгъагъэхэп. Къэ­зэкъхэм къалэу Севастополь ихэдзыпIэ участкэхэр зэлъыпы­тэу чэщ-мэфищэ къагъэгъунэгъагъэх.